text: Hist, hvor Veien slaaer en Bugt,
  Ligger der et Huus saa smukt.
  Væggene lidt skjæve staae,
  Ruderne er ganske smaa,
  Døren synker halvt i Knæ,
  Hunden gjøer, det lille Kræ,
  Under Taget Svaler qvid're
  Solen synker – og saa vid're.
  I den røde Aftensol
  Sidder Moder i sin Stol;
  Kinden luer dobbelt rød,
  Barnet har hun paa sit Skjød.
  Drengen er saa frisk og sund,
  Æblekinden rød og rund!
  See, hvor hun i Spøg ham banker
  Paa de søde Pusselanker.
  Katten staaer og krummer Ryg,
  Men forstyrres af en Myg;
  Barsk han den med Poten slaaer,
  Og igjen som Hofmand staaer.
  Moder klapper Barnets Kind;
  See hvor sødt det sover ind,
  Drømmer om de Engle smukke
  I sin lille pene Vugge.